Uanset race, størrelse, køn med mere, så vil der altid ved anskaffelsen af en hund være behov for, at der sættes tid af til både gåture og aktivering. Disse poster vil specielt være store ved anskaffelsen af en lille hvalp, da hvalpen, specielt i forbindelse med renlighedstræningen, skal have korte hyppige gåture i alt slags vejr. Når hunden bliver ældre er gåturene vigtige for motionens skyld og for at stimulere hundens sanser, så den oplever andet end hjemmets fire vægge. Aktivering indebærer træning og leg. Hvis man har haft hvalp før ved man, at hvalpen får meget sjov og krudt brugt på leg, hvorimod nogle voksne eller unghunde synes det er sjovere at aktiveres gennem træning, som internettet er spækket med inspiration til. Nogle hunderacer har dog et større behov end andre for at stimuleres af lange gåture, aktivering eller begge dele. Derfor bør man sætte sig ind i racens behov. Det er generelt også en rigtig god ide, at overveje en plan for pasning af hunden inden den anskaffes, således at der i forbindelse med ferie, arrangementer og sene arbejdsdage er en holdbar løsning for hunden. Ekstra tid skal også afsættes til rengøring, fra både fældninger eller snavs, som sætter sig i pelsen under gåturene.